Document ID: 31993R2090

Komisjoni määrus (EMÜ) nr 2090/93,
27. juuli 1993,
millega muudetakse määrust (EMÜ) nr 563/82, millega kehtestatakse määruse (EMÜ) nr 1208/81 (täiskasvanud veiste turuhindade kehtestamise kohta ühenduse rümpade liigitusskaala alusel) üksikasjalikud rakenduseeskirjad
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 27. juuni 1968. aasta määrust (EMÜ) nr 805/68 veise- ja vasikalihaturu ühise korralduse kohta, [1] viimati muudetud määrusega (EMÜ) nr 125/93 [2],
võttes arvesse nõukogu 28. aprilli 1981. aasta määrust (EMÜ) nr 1208/81, millega määratakse kindlaks ühenduse täiskasvanud veiste rümpade liigitusskaala, [3] viimati muudetud määrusega (EMÜ) nr 1026/91, [4] eriti selle artikli 2 lõiget 2,
ning arvestades, et:
komisjoni määruse (EMÜ) nr 563/82 [5] (viimati muudetud määrusega (EMÜ) nr 3402/85 [6]) artikli 1 lõikes 3 määratakse kindlaks paranduskoefitsiendid, mida kohaldatakse rümba massi suhtes juhul, kui selle esitusviis ei vasta võrdlusesitusviisile; teatavate rasvkoe ladestusmäärade puhul tuleks välisrasva eemaldamise suhtes kohaldatavaid paranduskoefitsiente nende tegelikkusega vastavusse viimiseks kohandada; paranduskoefitsientide arvutamise meetodeid tuleks täpsustada vastavalt sellele, kas need on kõikides liikmesriikides ühesugused või erinevad eri tapamajades;
käesoleva määrusega ettenähtud meetmed on kooskõlas veise- ja vasikalihaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EMÜ) nr 563/92 muudetakse järgmiselt.
1. Artiklile 1 lisatakse järgmine lõige:
"4. Kui eelmises lõikes osutatud kohandused on liikmesriigi territooriumil ühesugused, arvutatakse need riiklikul alusel; kui sellised kohandused on tapamajades erinevad, arvutatakse need iga konkreetse juhu jaoks eraldi."
2. Lisas sätestatud rasvaklassi 3 ja 4 kuuluva välisrasva paranduskoefitsiendid asendatakse vastavalt tõusuprotsentidega +2 ja +3.
Artikkel 2
Käesolev määrus jõustub seitsmendal päeval pärast selle avaldamist Euroopa Ühenduste Teatajas.
Määrust kohaldatakse alates 1. septembrist 1993.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 27. juuli 1993

Labels: 12
2
17
6